Il-Viċi Kap tal-Partit Nazzjonalista, Beppe Fenech Adami, qalilna iktar kmieni din il-ġimgħa li l-Labour ma jeżistix. Fil-Parlament, b'ton arroganti u bl-istil konfrontattiv tiegħu, Beppe Fenech Adami ħares f'wiċċ id-deputati tal-Partit Laburista quddiemu u qalilhom li l-partit tagħhom ma jeżistix. Mhux se nagħmlu kif għamlu ħafna (bir-raġun) u nfakkru lil Beppe Fenech Adami fl-aħħar riżultat elettorali jew fl-istħarriġ tal-opinjoni pubblika biex nuruh kemm il-Partit Laburista jeżisti. Lanqas se nfakkruh kif l-aħħar darba li smajna l-għajta "spiċċa l-Labour" kien fl-2008 fis-sala tal-għadd tal-voti, mument li donnu kien il-bidu tat-triq biex jispiċċaw ħafna mill-Partit Nazzjonalista, iżda mhux il-Partit Laburista. Iżda, infakkruh dak li għandu jinkwetah l-iktar. Mhux biss il-Partit Laburista jeżisti iżda jeżisti wkoll moviment imdawwar miegħu. Moviment li nbena fil-mixja għall-aħħar elezzjoni ġenerali iżda li kif kien wiegħed il-Prim Ministru, Joseph Muscat, ma ntemmx maċ-ċelebrazzjoni fuq il-Fosos f'Marzu 2013. Moviment li wassal biex nies li fis-snin l-imgħoddija ma ngħataw ebda opportunità biex ikunu parteċipi fit-tmexxija tal-pajjiż ingħataw iċ-ċans jagħmlu dan għall-ewwel darba fl-aħħar erba' snin. Nies bi twemmin Laburista kapaċi u mwarrba minn amministrazzjonijiet nazzjonalisti rajniehom jingħataw iċ-ċans u jagħmlu biċċa xogħol tajba. Għalhekk Malta Tagħna Lkoll! Persuni bi twemmin Nazzjonalista li wrew l-impenn li jaħdmu biex iwettqu l-politika tal-Gvern baqgħu jingħataw iċ-ċans u huma wkoll ħarġu bl-unuri. Rajniehom jaħdmu b'suċċess f'diversi oqsma u ta' dan il-pajjiż għandu jkun grat lejhom. Għax qabel il-partit iġibu l-ewwel lill-pajjiż. Naturalment, ikun hemm eċċezzjonijiet. Uħud għadna ma nafux bihom u għadhom qed jiswew ta' deni lil Malta filwaqt li jkunu qed jagħmlu ħsara lill-Gvern. Oħrajn inqabdu. Bħal dawk li kienu parti mill-google group sigriet ta' Tonio Fenech b'uħud minnhom jippreferu jirriżenjaw mill-impjieg tant kemm kellhom il-faħam miblul. Però żgur li l-Gvern ta prova li tista' ma taqbilx miegħu u tista' taħdem miegħu. Għalhekk Malta Tagħna Lkoll! Għal Simon Busuttil u sħabu Malta Tagħna Lkoll tfisser li l-opportunitajiet jingħataw biss lil grupp wieħed ta' nies. Mhux lin-nazzjonalisti, tafux. Iżda, lil dawk li huma midħla ta' dawk li jiġbdu l-ispag tad-Dar Ċentrali. Għalhekk jgħidu li l-Gvern mhux meritokratiku. Għax m'għadhomx b'monopolju. Iżda, il-poplu jaf realtà differenti. Mhux ta' b'xejn il-moviment qed ikompli jikber u se jkompli jikber. Hemm inġustizzji li għad iridu jkunu indirizzati. Però Malta nbidlet għall-aħjar u minn dan qed igawdu bosta. Semmejnieha fl-aħħar ġimagħtejn, il-lista sħiħa ta' benefiċċji li introduċa l-Gvern fl-aħħar erba' snin u m'hemmx għalfejn nirrepetuha għax min qed igawdi minnha jaf x'inhu r-riżultat. Hemm min tant jaf x'inhu r-riżultat li se jingħaqad mal-moviment għall-ewwel darba. Hemm min tant ra u ħass id-differenza bejn in-negattiv ta' Simon Busuttil u t-tama u r-riżultati ta' Joseph Muscat li se jingħaqad mal-moviment għall-ewwel darba. Hemm min, kif saħansitra kien mistqarr fl-aħħar jiem, li tant xeba' mill-falzità ta' Simon Busuttil li ħareġ mill-bieb tad-Dar Ċentrali fl-aħħar ġimgħat biex wara ftit rifes l-għatba taċ-Ċentru Nazzjonali Laburista. Kif qal il-Prim Ministru iktar minn darba, minn hawn ukoll intennu l-appell biex lil dawn in-nies niftħu jdejna beraħ għalihom. Kif għamilna qabel l-aħħar elezzjoni ġenerali u rridu nerġgħu nagħmlu issa. Dan nagħmluh bi ħsieb wieħed f'moħħna. Dak li l-moviment imdawwar mal-Partit Laburista u l-Gvern ta' Joseph Muscat ikompli jikber biex iwettaq il-bidliet li għandha bżonn Malta. Biex Malta tkun b'saħħitha fejn kulħadd ikun suċċess.